b"\n_START_ARTICLE_\nHist\xc3\xb2ria del billar a Catalunya\n_START_PARAGRAPH_\nBreu hist\xc3\xb2ria del billar a Catalunya.\n_START_SECTION_\nHist\xc3\xb2ria\n_START_PARAGRAPH_\nEl 1928 neix el club de billar m\xc3\xa9s antic de Catalunya, el Billar Club Barcelona. Ben aviat aparegueren altres clubs destacats com el Billar Club Ol\xc3\xadmpia, el Club de Billar Sant Mart\xc3\xad, el Club de Billar Sants, el Club de Billar Poble Nou i el Club de Billar Pau i Just\xc3\xadcia, tots ells a Barcelona; la Coral Colom a Sabadell, el Casino del Comer\xc3\xa7 a Terrassa, el Billar Club Tarragona; i diferents clubs a Reus, Mollerussa, Malgrat de Mar i Andorra._NEWLINE_El 8 de juny de 1927 es cre\xc3\xa0 la Federaci\xc3\xb3 Catalana d'Aficionats al Billar, que el 23 de mar\xc3\xa7 de 1928 es convert\xc3\xad en Federaci\xc3\xb3 Catalana de Billar, gr\xc3\xa0cies als esfor\xc3\xa7os d'en Raimond Vives i Giron\xc3\xa8s, primer president de la Federaci\xc3\xb3._NEWLINE_Als anys 30 el billar catal\xc3\xa0 d\xc3\xb3na grans campions. Entre 1926 i 1940 Isidre Ribas es proclam\xc3\xa0 diversos cops campi\xc3\xb3 mundial professional en gran fantasia cl\xc3\xa0ssica. Tamb\xc3\xa9 es proclamaren campions del m\xc3\xb3n de billar a 3 bandes Enric Maj\xc3\xb3 (1931) i Claudi Puigvert (1934); i en fantasia Armand Mart\xc3\xadnez Sagi (1932)._NEWLINE_Als anys 50 i 60 destac\xc3\xa0 especialment la figura de Joaquim Domingo, qui es proclam\xc3\xa0 campi\xc3\xb3 del m\xc3\xb3n de billar art\xc3\xadstic en tres ocasions, els anys 1957, 1963 i 1966 i un cop campi\xc3\xb3 d'Europa a tres bandes (1948)._NEWLINE_L'any 1974, el barcelon\xc3\xad Ricard Fern\xc3\xa0ndez es proclam\xc3\xa0 campi\xc3\xb3 del m\xc3\xb3n de billar art\xc3\xadstic, competici\xc3\xb3 en la que el succe\xc3\xad Xavier Fonellosa, amb dos t\xc3\xadtols els anys 90 (1993 i 1995). Claudi Nadal, per la seva banda, fou campi\xc3\xb3 d'Europa de la modalitat el 1979. El darrer gran nom que ha donat el billar catal\xc3\xa0 \xc3\xa9s el de Dani S\xc3\xa1nchez, campi\xc3\xb3 del m\xc3\xb3n a tres bandes els anys 1998 i 2005 i d'Europa el 1997 i 2000."